夜聞琵琶
作者：胡仲弓
朝代：宋

paragraphs: 金波西流雲路潔，千星萬星猶點纈。
身世如在冰壺中，高卧風櫺賞清絕。
誰家撥動鬰輪袍，自抱心聲細推說。
猝然聞之耳亦清，徐聽令人心欲裂。
八音獨有絲聲哀，似此琵琶聲更切。
龍香動處絃欲折，自撥一聲三擊節。
湓浦有人曾話別，舟中夜聞金縷掣。
司馬酒腸剛似鐵，淚珠亦就青衫結。
清音巧作聲嗚咽，此器特爲愁人設。
韻如寒泉清且冽，安得曹綱同一撥。
曲終忽作裂帛聲，萬籟沉沉天地闊。